钦定古今图书集成/理学汇编/文学典/第177卷 > 《徐师曾文体明辩》 > 《跋魏元履墓表》前人
## 钦定古今图书集成/理学汇编/文学典/第177卷 > 《徐师曾文体明辩》 > 《跋魏元履墓表》前人

元履之葬，熹实铭之，而刻石纳圹中矣。其曰“事有系
安危治乱之机者，则曾觌召还之命也。”时觌势方盛，
熹窃过忧，恐贻异时丘陇之祸，故不欲察察言之。而
敬夫复表其墓，亦放此意。故常私念使吾亡友尽言
之忠，不白于后世，其咎乃繇于我，每窃愧焉。其后淳
熙改元之三年，孝宗皇帝因纳郑鉴之言，而思元履
前所进说，顾语执政龚公茂良等叹其直谅，将复召
而用之，则闻其死矣，嗟悼久之，即下诏曰：“朝廷不可
无直谅之士，掞之虽死，其以宣教郎、直秘阁告其第。”
盖是时，上虽以旧恩遇觌厚，然实未尝及以政事。元
履自明，皆深诋觌者，上皆不怒，而亟宠褒之，无所间
于存没。远近传闻，感叹兴起。顾以敬夫寻亦下世，遂
不及损益旧文，以传兹事，而亦至今未及刻也。元履
从弟诚之，比得敬夫手书定本，以视其兄之友延平
使君黄仲本，仲本慨然，即为买石而刻焉。且属熹复
记赠官事，以明孝宗纳谏、思贤、抑制近习之微意，深
可为后圣法。熹亦幸因得追补志铭之阙，庶有以慰
元履于地下，而自赎其顾望回隐之咎云。“庆元元年
九月庚寅新安朱熹识。”